Tilbakemelding til budsjettbehandling 2020 i Tingvoll kommune fra Samarbeidsutvalget ved Straumsnes barne- og ungdomsskole.

Før budsjettbehandling 2020 har Straumsnes barne- og ungdomsskole redusert med 300 % stillinger.

Administrasjonen ved skolen har fått beskjed om å bruke ostehøvelprinsippet, og kutte 5 % av budsjettet, tilsvarende ca kr. 730 000,-

Det som er foreslått er

* reduksjon i lærerstilling tilsvarende ca 60 %. Deler av stillingen fra 1.1.20, resterende tas fra 1.8.20
* reduksjon i vernepleierstilling i 60 % fra 1.8.20
* reduksjon av fagarbeiderstilling tilsvarende 30 % hvis helårsåpen SFO lukkes

Konsekvensene er vurdert av administrasjonen, og innsendt til politisk behandling.

Samarbeidsutvalget (SU) innser at Tingvoll kommune sine inntekter ikke dekker behovene til kommunens tjenester. Elevtallet ved skolen går ned i totalantall, men høsten 2020 begynner det 17 elever ved SBU, 17 elever totalt ved TBU og MOS.

Ut fra det administrasjonen beskriver er det kun helårsåpen SFO som ikke er en lovpålagt tjeneste. SU har arbeidet i mange år for å gi elever i småtrinnet tilbud om SFO utenom årets skoleuker, og ønsker ikke at helårsåpen SFO legges ned. De fleste foreldre i SFO pendler ut fra kommunen, og har stort behov for SFO i høst- og vinterferie, uken etter skoleslutt og to uker før skolestart. Juli måned er SFO stengt etter dialog med foreldre, da avvikles ferie.

Det er foreslått ytterligere kutt innenfor oppvekstområdet og dette vil i for stor grad gå ut over elevene og ansatte. Det som her er foreslått er mer sammenslåing av klasser, mindre tolærer i basisfagene norsk og matematikk, færre valgfag å velge imellom på ungdomstrinnet, tidlig innsats og spesialundervisning må gis i et minimum av timer, og tilpasset undervisning må gis mer generelt enn i dag. I tillegg er det foreslått å kutte ut svømmeundervisning. Her ønsker SU å framheve elevenes rett til likeverdig undervisning. Straumsnes barne- og ungdomsskole har kun 3 timer svømming pr uke fra ca høstferien til ca påskeferien, fordelt på 1. – 7. klasse. Det tilsvarer ca 5 ganger svømming pr. år pr klasse = 5 økter av ca 1,5 time hver når tiden til skyss er tatt vekk.

Høsten 2020 innføres fagfornyelsen og det blir stilt ytterligere krav til elevenes digitale kompetanse. Det må prioriteres å gi et løft til innkjøp av pc’er, smartskjermer og settes av penger til kompetanseheving av ansatte.

SU ønsker at det blir gjort en vurdering av strukturen innenfor oppvekst i 2020, ostehøvelprinsippet kan ikke lenger forsvares. SU ønsker å engasjere seg videre i denne prosessen. Elevene våre er Tingvoll kommune sin framtid, harde kutt i utdanningstilbudet for barn og unge kan bli veldig dyrt på sikt.

10.12.2020

Samarbeidsutvalget ved Straumsnes barne- og ungdomsskole